ข่าวจีนอัดฉีดสภาพคล่องหนุนตลาดหุ้นยุโรปปิดบวก
ตลาดหุ้นยุโรปปิดบวกเมื่อคืนนี้ (5 ม.ค.) เนื่องจากนักลงทุนคลายความวิตกกังวลเกี่ยวกับแนวโน้มเศรษฐกิจจีน หลังจากมีรายงานว่า ธนาคารกลางจีนประกาศอัดฉีดเงินมูลค่าราว 2 หมื่นล้านดอลลาร์สหรัฐเข้าสู่ระบบการเงินภายในประเทศ
6 ม.ค. 2559

สำนักข่าวอินโฟเควสท์รายงานว่า Stoxx Europe 600 ปรับขึ้น 0.6% ปิด (5 ม.ค.) ที่ 358.88 จุด, ดัชนี CAC-40 ตลาดหุ้นฝรั่งเศสปิดที่ 4,537.63 จุด เพิ่มขึ้น 15.18 จุด หรือ +0.34%, ดัชนี DAX ตลาดหุ้นเยอรมันปิดที่ 10,310.10 จุด เพิ่มขึ้น 26.66 จุด หรือ +0.26% และดัชนี FTSE 100 ตลาดหุ้นลอนดอนปิดที่ 6,137.24 จุด เพิ่มขึ้น 43.81 จุด หรือ +0.72%
ตลาดหุ้นยุโรปดีดตัวขึ้นขานรับข่าวธนาคารกลางจีนประกาศอัดฉีดเงินมูลค่า 1.30 แสนล้านหยวน หรือ 2 หมื่นล้านดอลลาร์สหรัฐ เข้าสู่ระบบการเงินเมื่อวานนี้ เพื่อลดความตื่นตระหนกของนักลงทุน  เมื่อวันจันทร์ที่ผ่านมา ตลาดหุ้นทั่วโลกร่วงลงอย่างหนักหลังจากที่ตลาดหุ้นจีนถูกกระหน่ำขายและดิ่งลงไปแว่า 7% จนเป็นเหตุให้ตลาดหุ้นจีนตัดสินใจใช้ระบบเซอร์กิต เบรกเกอร์ เพื่อลดความผันผวนของตลาด
หุ้นกลุ่มผู้ผลิตสินค้าโภคภัณฑ์ดีดตัวขึ้น โดยหุ้นเกลนคอร์ และหุ้นอาร์เซลอร์มิททัล ต่างก็ปรับตัวขึ้นอย่างน้อย 3.5% อย่างไรก็ตาม หุ้นโฟล์คสวาเกนร่วงลง 4% หลังจากมีรายงานว่า โฟล์คสวาเกนอาจถูกสั่งปรับเป็นเงินหลายพันล้านดอลลาร์ เนื่องจากกระทรวงยุติธรรมสหรัฐได้ดำเนินการฟ้องร้องคดีแพ่งฐานฝ่าฝืนกฎหมายว่าด้วยอากาศบริสุทธิ์ (Clean Air Act) หลังพบว่ามีการแอบติดตั้งอุปกรณ์โกงการตรวจจับมลพิษไอเสียในรถยนต์ดีเซลเกือบ 600,000 คัน
สำหรับข้อมูลเศรษฐกิจล่าสุดของยูโรโซนนั้น สำนักงานสถิติของสหภาพยุโรป (ยูโรสแตท) รายงานเมื่อวานนี้ว่า อัตราเงินเฟ้อจากดัชนีราคาผู้บริโภต (CPI) ในยูโรโซนทรงตัวที่ระดับ 0.2% ในเดือนธ.ค. ขณะที่มีค่าเป็นบวกเป็นเดือนที่ 3 ติดต่อกัน อย่างไรก็ตาม อัตราเงินเฟ้อดังกล่าวยังคงต่ำกว่าที่นักวิเคราะห์คาดการณ์ไว้ที่ 0.3% และต่ำกว่าเป้าหมายของธนาคารกลางยุโรปที่ 2% โดยถูกกดดันจากราคาพลังงานที่ปรับตัวลง